SKRIFTLIG FORESPØRGSEL E-3668/01

af María Sornosa Martínez (PSE) til Kommissionen

(15. januar 2002)

Om: Nye oplysninger i sagen om floderne Júcar og Vinalopó

Kommissionen oplyser i sit svar på en ny skriftlig forespørgsel (P-1231/01(1)), som blev forelagt i marts 2001, om omledning af vand fra floden Júcar til floden Vinalopó, at den ikke har modtaget rapporterne fra den spanske ornitologforening (SEO) og den hydrografiske forening Confederación Hidrográfica del Júcar, ifølge hvilke det bl.a. fremgik, at det aktuelle vandomledningsprojekt ikke var i overensstemmelse med EU-bestemmelserne om vurdering af indvirkningerne på miljø, fugle, og beskyttede levesteder.

Den økologiske organisation Adene, der har indgivet den klage, som ligger til behandling for øjeblikket, fremsendte den 14. juni 2001 ovennævnte rapport fra SEO med elektronisk post.

Kommissionen bedes på denne baggrund besvare følgende spørgsmål:

- Hvilke foranstaltninger agter den at træffe for at forhindre, at de tre områder i denne region, der har international betydning for fuglelivet, rammes af omledningen af vandressourcer fra Júcar til Vinalopó som påvist i ovennævnte rapport?

- Kan Kommissionen oplyse, hvilket svar den til dato har modtaget fra de spanske myndigheder om Júcar-Vinalopó-sagen?

- Kan den endvidere oplyse, på hvilket stadium behandlingen af klagen fra Adene helt konkret befinder sig?

Henvisning til tidligere skriftlige forespørgsler: E-0819/00, E-2650/00, P-4071/00.

Henvisning til klage: 2000/4266, SG (2000), A(3835).

(1) EFT C 318 E af 13.11.2001, s. 229.

Svar afgivet på Kommissionens vegne af Margot Wallström

(7. marts 2002)

Som det ærede medlem allerede har fået at vide som svar på sine skriftlige forespørgsler E-0819/00(1), E-2650/00(2), P-4071/00(3) og P-1231/01(4), har Kommissionen fået forelagt en klage over vandomledningsprojektet Júcar-Vinalopó med påstand om en muligvis forkert anvendelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(5), Rådets direktiv 79/409/EØF af 2. april 1979 om beskyttelse af vilde fugle(6) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(7).

Kommissionen har rent faktisk modtaget rapporten fra SEO som nævnt af det ærede medlem. På baggrund af de seneste oplysninger fra klageren og det ærede medlem har Kommissionen på ny rettet henvendelse til de spanske myndigheder.

De spanske myndigheder har fremsendt deres bemærkninger til sagen. Det pågældende projekt har været underkastet en vurdering af dets indvirkning på miljøet. Miljøvurderingsproceduren er mundet ud i en erklæring om de miljømæssige virkninger, der blev vedtaget af miljøministeriet ved resolution af 21. december 2000 og offentliggjort i den spanske statstidende nr. 14 af 16. januar 2001.

De spanske myndigheder understreger, at projektet er blevet lettere ændret som følge af de bemærkninger, der fremkom under den offentlige høring, og som vedrørte miljøvirkningerne. Myndighederne har undersøgt tre alternativer og valgt det, der indebar de færreste miljøskadelige virkninger. Projektet vil ikke berøre nogen lokalitet, der er foreslået optaget i Natura 2000-nettet. Det vil blot få nogle lidet mærkbare virkninger i et lille område i den yderste nordlige del af et fuglebeskyttelsesområde (IBA nr. 158), men der er planlagt foranstaltninger til afdæmpning af disse virkninger. Det skal bemærkes, at projektet ikke vil få virkninger for Albufera-naturparken.

Efter at have undersøgt sagen må Kommissionen konkludere, at der ikke er tale om overtrædelse af fællesskabsretten i det foreliggende tilfælde. Dens konklusioner er netop blevet meddelt klageren.

(1) EFT C 53 E af 20.2.2001.

(2) EFT C 136 E af 8.5.2001.

(3) EFT C 187 E af 3.7.2001.

(4) EFT C 318 E af 13.11.2001.

(5) EFT L 175 af 5.7.1985.

(6) EFT L 103 af 25.4.1979.

(7) EFT L 206 af 22.7.1992.